Smithestrøm gård

**Smithestrøm gård** (Nedre Strøm) er tidligere tingsted og hovedgård i Strømsgodset. Gården ligger i Drammen kommune. Eiendommen var på 1800-tallet det største gårdsbruk i distriktet, og ble av landbrukspioneren, kaptein Smith, drevet i samdrift med enkesetet Sundland og gårdene Gulskogen, Pukerud og Imjelt. Innmarka på Smithestrøm ble utparsellert etter 1900 og tunet med hage ble i 1950-årene delt opp i flere selvstendige eiendommer. 

Hovedhuset er oppført som lystgårdsbygning. Gårdsanlegget omfatter også to sidebygninger fra omkring 1770 og 1870, en kjellerbygning fra 1820-årene, et vognskjul fra omkring 1710 og et lysthus fra 1799. De to siste er tilflyttet.

Gården er fødested for Christen Smith (1785-1816), Norges først professor i botanikk og økonomi. Smith var pioner i botanisk forskning i norsk fjellheim, på Kanariøyene og i Kongo, og han døde 31 år gammel i 1816 på ekspedisjon opp Kongofloden.

## Historie

### Navn
Det opprinnelige navnet på gården er Nedre Strøm. Gården fikk kallenavnet Smithestrøm etter familien Smith, som var eiere gjennom tre generasjoner. Medregnet familien Høeg, gikk gården i arv fra 1701 til 1857.

### Hovedbygningen
Hovedbygningen på Smithestrøm er distriktets eldste og største lystgårdsbygning. Den er utfomet i rokokkostil 1767-78 og ble i 1780-årene fullført med interiører i Louis-Seize-stil. Byggverket avsluttet mestersnekker Brede Rantzaus virksomhet som velrenomert byggmester på Østlandet. Smithestrøm regnes som en av de best bevarte rokokkobygninger i landet og ble fredet i 1923.

Huset ble reist av trelasthandler og skipsreder Gabriel Smith (1718–1769) og hans kone Petronelle Margrethe. Da bygningen ble fullført i 1788, var byggherrer og byggmester gått bort, og prosjektet ble ferdigstilt av sønnen Anders Smith. Neste generasjon, kaptein Gabriel Smith, var stortingsmann og bygdas ordfører gjennom 25 år.

### Selveiere
# Toller Henrik Lachmann, eier 1687-97.
# Generalløytnant Jens Maltesen Sehested (1649–1730), eier 1697-1701.
# Fogd i Buskerud Søren Høeg og Anna Margrete f. Blichfeldt (1683-1765), eiere 1701-65.
# Trelasthandler og skipsreder Gabriel Smith (1718–1769) og Petronelle Margrethe f. Høeg (1731–1778), hun sønnedatter, eiere 1765-78.
# Trelasthandler Anders Smith (1755–1813) og Alhed f. Stillesen (1765-1834), han sønn, eiere 1778-1813/1823.
# Kaptein Gabriel Smith og Petronelle f. Bang (1786-1870), han sønn, eiere 1813/1823-1855.
# Gårdbruker Isak Bjerknes (1815-84) i sameie med Andreas Olaus Borgen 1857-67.
# Broforpakter Andreas Olaus Borgen (1804-82), eier hovedbølet 1857-82.
# Carl Emil Bülow (1830-96) og Mina f. Christensen, han søstersønn, eiere 1882-96.
# Trelasthandler og fabrikkeier Christian Skamarken, eier 1896-98.
# Grosserer Nils Nilssen, svoger, eier 1898-1903.
# Ole O. Forseth, eier 1903-09.
# Grosserer Emil Onshuus (1867-1934) og Karen f. Jensdtr. Larsen (1875-1958), eiere 1910-52.
# Karl P. Torrud, eier 1952-71.
# Jo Sellæg, eier fra 1976.

## Hage og parkområder
Hagen med allé, aksiale trapper og opprinnelig fire terrasser utgjør en grønn lomme i bydelen. Den historiske hagen ligger øst for hovedbygningen og antas å være etablert omkring 1770. Bevarte deler av parkanlegget er et viktig landskapstrekk i Drammensdalen.

## Referanser